Silkeborg IF meddeler, at klubben har besluttet at skille sig af med manager Peter Sørensen efter en skidt start på 1. division.

Peter Sørensen er færdig som manager i Silkeborg IF. Det skriver klubben i en pressemeddelelse tirsdag middag.

Fyringen sker, efter at Silkeborg har fået en dårlig start på livet i 1. division efter nedrykningen fra Superligaen.

- Det gør ondt at træffe sådan en beslutning, for Peter har været en dygtig træner og manager for Silkeborg IF gennem det meste af den periode på snart tre år, han har været her, siger direktør Kent Madsen i en pressemeddelelse.

- Men nedrykningen og den efterfølgende skæve start på sæsonen i NordicBet Ligaen har fået bestyrelse og direktion til at vurdere, at der - populært sagt - trænger til at blive "rørt rundt i gryden." Afslutningen på sidste sæson og begyndelsen på denne har været utilfredsstillende, siger Kent Madsen.

Jesper Stüker bliver igen sportschef i Silkeborg IF, og klubben forventer at have en ny træner på plads inden for et par dage.

